b'\n_START_ARTICLE_\nSpatarij\n_START_PARAGRAPH_\nSpatarij (latinsko spatharius, gr\xc5\xa1ko \xcf\x83\xcf\x80\xce\xb1\xce\xb8\xce\xac\xcf\x81\xce\xb9\xce\xbf\xcf\x82, spath\xc3\xa1rios, mn. spatharioi, dobesedno nosilec spathe) je bil v poznorimskem 5. in 6. stoletju razred cesarjevih telesnih stra\xc5\xbearjev na dvoru v Konstantinoplu. Naziv je v Bizantinskem cesarstvu kasneje postal visok \xc4\x8dastni naziv.\n_START_SECTION_\nZgodovina\n_START_PARAGRAPH_\nNaziv se je prvotno uporabljal verjetno za zasebne in cesarjeve telesne stra\xc5\xbearje. Prvotni cesarski spatharioi so bili ali kasneje postali tudi evnuhi kubikulariji (koubikoularioi) iz sacrum cubiculum (cesarjeva sveta spalnica) z voja\xc5\xa1kimi zadol\xc5\xbeitvami. Dokazano so obstajali od vladavine cesarja Teodozija II. (vladal 408-450), pri katerem je bil na tem polo\xc5\xbeaju evnuh Krizafij._NEWLINE_Poseben naziv spatharokoubikoularios za evnuhe iz leta 532 ka\xc5\xbee verjetno na to, da so bili v cesarjevi slu\xc5\xbebi razen spatarijev evnuhov tudi spatariji neevnuhi. Spatarij so se imenovali tudi razli\xc4\x8dni generali, guvernerji provinc in voja\xc5\xa1ki spremljevalci. Cesarski spatariji so se od njih razlikovali po predponi basilikoi - cesarski. Poveljnik cesarskih spatarijev se je imenoval protospatarij (gr\xc5\xa1ko pr\xc5\x8dtospatharios, prvi spatarij). Protospatarij je, verjetno v poznem 7. stoletju, postal poseben dvorni dostojanstvenik._NEWLINE_Z zgodnjem 8. stoletju so ti naslovi izgubili svoje prvotne voja\xc5\xa1ke konotacije in postali \xc4\x8dastni naslovi. Na za\xc4\x8detku je bil spatarij v dvorni hierarhiji uvr\xc5\xa1\xc4\x8den precej visoko. Cesar Justinijan II. (vladal 685\xe2\x80\x93695), na primer, ga je podelil svojemu prijatelju in kasnej\xc5\xa1emu cesarju Leonu III. Izavrijcu (vladal 717\xe2\x80\x93741). Kasneje je za\xc4\x8del naslov postopoma izgubljati ugled, vendar je v Filotejevem Kletorologiju iz leta 899 \xc5\xa1e vedno zasedal sedmo najvi\xc5\xa1je mesto v hierarhiji nad hipatom in pod spatarokandidatom. Njegov statusni simbol je bil pozla\xc4\x8den me\xc4\x8d. V tem \xc4\x8dasu so se cesarjevi hi\xc5\xa1ni telesni stra\xc5\xbearji \xc5\xa1e vedno imenovali oikeiakos spatharios za razliko od basilikoi spatharioi, ki so bili \xc4\x8dastni dostojanstveniki. Naziv se je v tem kontekstu prenehal uporabljati okoli leta 1075. V \xc4\x8dasu, ko je Ana Komnena pisala Aleksiado, je naslov spatarij veljal za povsem nepomembnega.'